b'\n_START_ARTICLE_\nMack & Mabel\n_START_SECTION_\nProducci\xc3\xb3 original\n_START_PARAGRAPH_\nAbans d\'estrenar-se a Broadway, va tenir diverses proves a San Diego i a Los Angeles, on va tenir dures cr\xc3\xadtiques. Entusiasmat per unes bones cr\xc3\xadtiques i un entusiasme inicial del p\xc3\xbablic cap a l\'espectacle, Herman i la companyia van ignorar diversos avisos d\'alarma de la cr\xc3\xadtica._NEWLINE_Ni Sennet ni Normand no eren personatges agradables, i la seva hist\xc3\xb2ria era m\xc3\xa9s fosca del que habitualment apareix en un musical. Robert Preston (com Sennett) era massa vell per a Bernadette Peters (Mabel), i no hi havia qu\xc3\xadmica entre ells. El director i core\xc3\xb2graf Gower Champion disseny\xc3\xa0 diversos efectes visuals i unes espectaculars seq\xc3\xbc\xc3\xa8ncies de ball per a les orquestracions de Philip J. Lang, per\xc3\xb2 la seva brillantor es mostr\xc3\xa0 massa gran en contrast amb el car\xc3\xa0cter sombr\xc3\xadvol de la pe\xc3\xa7a. El seu concepte de situar l\'acci\xc3\xb3 en la cantonada d\'un gran estudi cre\xc3\xa0 problemes amb els decorats, i va ser vist com a est\xc3\xa0tic i avorrit. A m\xc3\xa9s, el p\xc3\xbablic no volia passar dues hores i mitja en un musical on l\'hero\xc3\xafna moria tr\xc3\xa0gicament a final._NEWLINE_Es van fer diversos canvis a Saint Louis i a Washington DC, per\xc3\xb2 no van acabar de rutllar i Champion modific\xc3\xa0 la posada en escena d\'escenes que abans funcionaven; i quan l\'espectacle s\'estren\xc3\xa0 al Majestic Theatre de Broadway el 6 d\'octubre de 1974, va gaudir de molt menys \xc3\xa8xit del que havia tingut 4 mesos abans. Les cr\xc3\xadtiques van ser demolidores, i l\'espectacle tanc\xc3\xa0 despr\xc3\xa9s de nom\xc3\xa9s 66 funcions, sent el primer gran frac\xc3\xa0s de Herman._NEWLINE_Malgrat les males cr\xc3\xadtiques i la seva curta estada als escenaris, va rebre 8 nominacions als Premis Tony (pel llibret, direcci\xc3\xb3, disseny de vestuari, escenografia, coreografia, actor i actriu protagonista i pel musical). Herman, tot i que la seva partitura havia rebut les millors cr\xc3\xadtiques, no va ser nominat. Herman va quedar profundament decebut, perqu\xc3\xa8 el projecte havia estat un dels seus favorits (i encara ho \xc3\xa9s, malgrat tot), i acus\xc3\xa0 al productor d\'haver fet ben poc per promocionar-lo, afirmant que "mai no va invertir en publicitat. Mai no va venir al teatre". Malgrat el seu frac\xc3\xa0s, Mack & Mabell s\'ha transformat en un espectacle de culte.\n_START_SECTION_\nProduccions posteriors\n_START_PARAGRAPH_\nEl 1982, quan la parella brit\xc3\xa0nica de patinatge sobre gel Torvill and Dean va guanyar la medalla d\'or al Campionat del M\xc3\xb3n de Patinatge, van usar l\'obertura de l\'espectacle. L\'actuaci\xc3\xb3 va ser emesa per la BBC, i l\'emissora es va veure inundada de trucades d\'espectadors que volien saber on podien trobar la m\xc3\xbasica. La demanda va ser tan gran que l\'\xc3\xa0lbum torn\xc3\xa0 a ser llan\xc3\xa7ar al Regne Unit, arribant al n. 6 de les llistes, un fet sense precedents per a una banda sonora, especialment d\'una de feia 10 anys._NEWLINE_L\'inter\xc3\xa8s va ser tal que el 1988 es va realitzar una versi\xc3\xb3 en concert al Theatre Royal, Drury Lane, interpretada per George Hearn, Georgia Brown i Tommy Tune. Tot i les bones cr\xc3\xadtiques, no va ser fins a 7 anys despr\xc3\xa9s, el 7 de novembre de 1995, en qu\xc3\xa8 s\'estren\xc3\xa0 una producci\xc3\xb3 completa al Piccadilly Theatre de Londres, representant-se en 270 ocasions. El llibret havia estat revisat, i ara tenia un final feli\xc3\xa7, amb Mabel en bra\xc3\xa7os de Mack al final. El repartiment, dirigit per Paul Kerryson, coreografiat per Michael Smuin i amb direcci\xc3\xb3 musical de Julian Kelly, inclo\xc3\xafa a Howard McGillin com Mack i Caroline O\'Connor com Mabel, Kathryn Evans, i Alan Mosley. _NEWLINE_L\'espectacle es produ\xc3\xad un cop m\xc3\xa9s al Watermill Theatre, Newbury (Anglaterra). Estava protagonitzada per David Soul, al costat de Anna Jane Casey (qui havia substitu\xc3\xaft a Janie Dee a la producci\xc3\xb3 del West End), en una producci\xc3\xb3 de petita escala (de nom\xc3\xa9s 11 actors), i amb una curta estada entre mar\xc3\xa7 i juny de 2005. La producci\xc3\xb3 s\'estengu\xc3\xa9 m\xc3\xa9s temps, realitzant una gira pel Regne Unit des de gener del 2006, abans de tornar al West End, on va estar entre el 10 d\'abril fins a l\'1 de juliol del 2006. Mostrava l\'estil del director John Doyle, amb els membres del repartiment (excepte Soul), tocant els instruments musicals a m\xc3\xa9s d\'actuar i cantar._NEWLINE_M\xc3\xa9s recentment, Mack & Mabel es va produir per al Shaw Festival Theatre de Niagara-on-the-Lake, Ontario. Dirigida per Molly Smith, aquesta producci\xc3\xb3 eliminava l\'\xc3\xbas de projeccions com es reclama al gui\xc3\xb3; usant en canvi vestits monocrom\xc3\xa0tics i una il\xc2\xb7luminaci\xc3\xb3 especial per produir l\'efecte d\'una pel\xc2\xb7l\xc3\xadcula muda mentre que els actors estan en escena.\n_START_SECTION_\nSinopsi\n_START_PARAGRAPH_\nEl director de cinema mut Mack Sennet torna al seu vell estudi de Brooklyn el 1938. Les coses han canviat considerablement des de la darrera vegada que hi va anar per all\xc3\xa0, trobant-se amb un grup d\'actors rodant una escena per a una pel\xc2\xb7l\xc3\xadcula sonora. Mack recorda sobre quan ell dirigia en negoci, l\'era gloriosa del cinema mut, amb refer\xc3\xa8ncies a les seves Belleses Aqu\xc3\xa0tiques i als Keystone Cops ("Movies Were Movies")._NEWLINE_La hist\xc3\xb2ria principal del musical \xc3\xa9s narrada mitjan\xc3\xa7ant flashbacks. Comen\xc3\xa7a el 1911, i narra la hist\xc3\xb2ria de la relaci\xc3\xb3 (professional i rom\xc3\xa0ntica) de Mack amb una de les seves majors estrelles de les seves pel\xc2\xb7l\xc3\xadcules, Mabel Normand. Quan Mabel, una treballadora d\'una botiga de delicatessen, porta un sandwich a Lottie, l\'actriu que treballa amb Mack, Lottie no pot pagar-li, i Mabel reacciona violentament. La reacci\xc3\xb3 de Mabel fa que Mack es fixi en ella, i creu que pot tenir potencial com a actriu, i li ofereix un paper en la seva propera pel\xc2\xb7l\xc3\xadcula. Mabel rebutja inicialment, per\xc3\xb2 quan es mira l\'oferta, queda sorpresa per les perspectives de la seva nova carrera ("Look What Happened To Mabel")._NEWLINE_Mabel t\xc3\xa9 molt d\'\xc3\xa8xit i, despr\xc3\xa9s, juntament amb els dos comptables de Mack, Kleiman i Fox, que li ajuden a finan\xc3\xa7ar els seus projectes, la productora es trasllada a un estudi major i nou. Lottie i la resta del grup de Mack (que inclou al comediant Fatty Arbuckle), pensen en com ser\xc3\xa0 la nova vida ("Big Time"). Mentrestant, Mabel es veu atreta cap a Mack. Mentre que es traslladen cap a Hollywood, Mabel el convida al seu compartiment a menjar. All\xc3\xa0, les coses pugen de to, i Mabel conven\xc3\xa7 a un dubt\xc3\xb3s Mack a prendre part en una cerim\xc3\xb2nia de casament de broma. Per\xc3\xb2 Mack no t\xc3\xa9 temps per a roman\xc3\xa7os ("I Won\'t Send Roses"). Ell i Mabel dormen junts, per\xc3\xb2 Mack es lleva espantat i marxa corrent. Mabel, enamorada de Mack, decideix fer les coses a la manera de Mack ("I Won\'t Send Roses" (Reprise))._NEWLINE_Mabel vol deixar les com\xc3\xa8dies i protagonitzar drames seriosos. Per\xc3\xb2 Mack nom\xc3\xa9s est\xc3\xa0 interessat per la com\xc3\xa8dia ("I Wanna Make The World Laugh") i prova de treure-li del cap. Mabel es troba amb un altre director, William Desmond Taylor, qui es mostra instant\xc3\xa0niament atret per ella, i acorden incloure-la en pel\xc2\xb7l\xc3\xadcules serioses, convidant-la a sopar per parlar sobre els arranjaments. Mack prova en va de descoratjar-la; i despr\xc3\xa9s d\'una disputa, Mabel es posa el seu millor vestit, es maquilla i marxa a sopar amb Taylor, declarant que no vol tornar a veure mai m\xc3\xa9s a Mack ("Wherever He Ain\'t"). Mack est\xc3\xa0 conven\xc3\xa7ut que pot continuar sense ella; va crear una estrella d\'una noia vulgar i corrent. Amb aix\xc3\xb2 al cap, inventa les Belleses Banyant-se ("Hundreds of Girls")._NEWLINE_Mabel torna i \xc3\xa9s benvinguda per tota la companyia. Mack est\xc3\xa0 tan content de tornar-la a tenir, que acorda filmar al seu estudi el drama seri\xc3\xb3s de Mabel, "Molly". Per\xc3\xb2 no pot ajudar-se, i intenta llan\xc3\xa7ar una nova creaci\xc3\xb3 c\xc3\xb2mica, els Keystone Cops ("Hit \'Em On The Head"), i Mabel torna amb Taylor. M\xc3\xa9s tard, Mack veu a Mabel preparant-se per embarcar en un vaixell amb Taylor, i quan Taylor arriba, Mack marca. Taylor, temer\xc3\xb3s que Mabel pugui sentir alguna cosa vers Mack, li fa dir les paraules "Ad\xc3\xa9u, Mack!". A Mabel tot li sap molt de greu per tot el que Mack ha fet per ella, per\xc3\xb2 est\xc3\xa0 segura que l\'oblidar\xc3\xa0 ("Time Heals Everything")._NEWLINE_De tornada a l\'estudi, un content Mack s\'ha adonat del potencial del so per a les seves pel\xc2\xb7l\xc3\xadcules, amb can\xc3\xa7ons i balls. Lottie Ames, una altra actriu de la colla de Mack, s\'ha convertit en una estrella; mentre que Mabel s\'ha convertit en una drogoaddicte ("Tap Your Troubles Away"), i la seva reputaci\xc3\xb3 est\xc3\xa0 arru\xc3\xafnada. Per afegir-li una nova ferida, el seu amant, William Desmond Taylor, ha estat assassinat, i ella \xc3\xa9s la principal sospitosa. Mack intenta arreglar les coses entre ells dos, per\xc3\xb2 \xc3\xa9s massa tard: ella ha mort. Per\xc3\xb2 els musicals han d\'acabar d\'una manera feli\xc3\xa7, i Mack imagina un final m\xc3\xa9s feli\xc3\xa7 per a la seva hist\xc3\xb2ria ("I Promise You A Happy Ending").'